2. ปัจจัยความเสี่ยง

2.1 ความเสี่ยงในด้านการพัฒนาผลิตภัณฑ์เครื่องดื่มใหม่

  แม้ว่าในการออกผลิตภัณฑ์เครื่องดื่มใหม่บริษัทจะมีการพิจารณาและวางแผน
  รวมถึงทำการทดสอบคุณภาพต่างๆ ทั้งทางด้านการผลิต การออกแบบบรรจุภัณฑ์ การทดสอบรสชาติ
  การทำโฆษณาและส่งเสริมการขายแล้ว ซึ่งส่งผลให้การออกผลิตภัณฑ์ใหม่ต้องมีการลงทุนที่สูง
  แต่ผลิตภัณฑ์ใหม่ บางประเภทก็ยังไม่ประสบความสำเร็จเท่าที่ควร
  เนื่องจากยังไม่เป็นที่ชื่นชอบของผู้บริโภค รวมทั้ง
  การแข่งขันในตลาดที่รุนแรงในกลุ่มธุรกิจเครื่องดื่ม บริษัทจึงได้เพิ่มความเข้มงวดในการเตรียม
  ความพร้อมในการออกผลิตภัณฑ์เครื่องดื่มใหม่ ทั้งในส่วนของคุณภาพสินค้า
  การมุ่งเน้นความต้องการของผู้บริโภค รวมทั้งกิจกรรมการตลาด
  เพื่อให้มั่นใจว่าการออกผลิตภัณฑ์ใหม่จะมีอัตราความสำเร็จเพิ่มขึ้น

2.2 ความเสี่ยงในด้านการจัดหาพื้นที่เช่าสำหรับขยายสาขาใหม่และรักษาพื้นที่เช่าสำหรับสาขาเดิม

  เนื่องด้วยทำเลที่ตั้งของสาขาเป็นปัจจัยแห่งความสำเร็จในการดำเนินธุรกิจร้านอาหาร
  ประกอบกับสภาวะการแข่งขันที่รุนแรงในธุรกิจร้านอาหารในปัจจุบัน
  ส่งผลให้เกิดข้อจำกัดต่อผู้ประกอบการใน การแสวงหาพื้นที่ขยายสาขาใหม่
  โดยเฉพาะอย่างยิ่งพื้นที่ในห้างสรรพสินค้าที่มุ่งเน้นการเช่าพื้นที่ในห้างสรรพสินค้าในแหล่งชุมชน
  และโดยปกติการเช่าพื้นที่จะทำเป็นสัญญาเช่าระยะสั้น 3 ปี และสามารถต่ออายุสัญญาเช่าได้อีก 3
  ปี บริษัทมีความเสี่ยงที่จะไม่ได้รับการต่ออายุสัญญาเช่าหรืออาจมีการปรับอัตราค่าเช่าเพิ่มสูงขึ้น
  ซึ่งบริษัทได้มีการวางแผนในการรักษาพื้นที่เช่าโดยการรักษาและสร้างความสัมพันธ์อันดีกับผู้ให้เช่า
  รวมถึงมีการติดตามและแสวงหาพื้นที่ในทำเลที่ดีใหม่ๆ
  เพื่อให้มั่นใจว่าบริษัทจะมีพื้นที่ที่มีทำเลที่ตั้งที่ดีในการรองรับการขยายสาขาอย่างต่อเนื่อง

2.3 ความเสี่ยงต้นทุนจากการเสื่อมสภาพของวัตถุดิบและผลิตภัณฑ์

  เนื่องจากในการดำเนินธุรกิจร้านอาหารนั้น บริษัทให้ความสำคัญกับคุณภาพ
  ความสดใหม่ของวัตถุดิบและผลิตภัณฑ์เป็นหลักสำคัญ มากกว่า 50% ของวัตถุดิบและผลิตภัณฑ์ ได้แก่
  เนื้อสัตว์ อาหารทะเล
  ผัก ผลไม้ และขนมปัง มีอายุการใช้งานสั้น จึงอาจส่งผลกระทบต่อต้นทุนการผลิต
  หากขาดการบริหารจัดการและควบคุมการใช้วัตถุดิบอย่างมีประสิทธิภาพ ทั้งนี้
  เพื่อลดความเสี่ยงทางด้านต้นทุน
  บริษัทได้กำหนดนโยบายการจัดซื้อและการบริหารจัดการสินค้าคงคลัง ด้วยการสั่งซื้อในลักษณะ
  วันต่อวันในจำนวนที่พอเพียง และจัดเก็บในห้องเย็นรักษาอุณหภูมิเพื่อลดการเสื่อมสภาพของวัตถุดิบ
  รวมถึงมีระบบการควบคุมสต๊อกแบบ First-In-First-Out (FIFO)

2.4 ความเสี่ยงจากการมีแหล่งวัตถุดิบที่มีจำกัด

  เนื่องจากบริษัทมีนโยบายซื้อวัตถุดิบที่มีคุณภาพเพื่อให้สามารถผลิตสินค้าที่ได้มาตรฐาน ดังนั้น
  บริษัทไม่ซื้อวัตถุดิบบางชนิด หรือวัตถุดิบจากผู้ขายเพียงรายเดียว
  ซึ่งก่อให้เกิดความเสี่ยงจากการขาดแคลนหรือขาดอำนาจต่อรองทางด้านราคาได้
  โดยที่ผ่านมาบริษัทกำหนดให้ฝ่ายวิจัยผลิตภัณฑ์และฝ่ายจัดซื้อดำเนินการแสวงหาผู้ขายสินค้าที่มีคุณภาพเพื่อให้มีผู้ขายสินค้ามากรายยิ่งขึ้น

2.5 ความเสี่ยงด้านความผันผวนของราคาวัตถุดิบ

  จากการที่ราคาพลังงานชนิดต่างๆ การนำธัญพืชมาผลิตเป็นพลังงานทดแทน
  และความต้องการใช้วัตถุดิบหลายๆ อย่างในประเทศจีนที่เพิ่มสูงขึ้นอย่างก้าวกระโดด
  ทำให้ต้นทุนต่างๆ ในส่วนของเชื้อเพลิง ค่าขนส่ง เยื่อกระดาษ แป้ง ผลิตภัณฑ์นม น้ำมันพืช
  และบรรจุภัณฑ์ที่ทำจากปิโตรเลียมมีแนวโน้มราคาเพิ่มสูงขึ้นมาก
  บริษัทได้ดำเนินการทำสัญญาระยะปานกลางและระยะยาวกับผู้ขายบางรายเพื่อให้มั่นใจว่าจะไม่มีผลกระทบกับบริษัทมากนัก

2.6 ความเสี่ยงด้านการแข่งขันทางธุรกิจ

  ด้วยสภาวการณ์การแข่งขันทางด้านธุรกิจเครื่องดื่มและอาหารเป็นไปอย่างรุนแรง
  ทางด้านธุรกิจเครื่องดื่มมีผู้ประกอบการรายใหม่ๆ
  ซึ่งมีศักยภาพสูงนำสินค้าออกสู่ตลาดไม่ว่าจะเป็นชาเขียว และเครื่องดื่มแนว Functional
  Drink สำหรับธุรกิจอาหารก็มีผู้ประกอบการรายใหม่ๆ
  เปิดร้านอาหารญี่ปุ่นจำนวนมากเนื่องจากความนิยมในอาหารประเภทนี้เติบโตอย่างรวดเร็วในประเทศไทย
  และมีคู่แข่ง บางรายเปิดร้านอาหารแนวเดียวกับของบริษัทโดยเปิดในทำเลที่ใกล้เคียงกัน
  อย่างไรก็ตาม บริษัทมีนโยบายแข่งขันทางด้านภาพลักษณ์
  ในรูปแบบการโฆษณาประชาสัมพันธ์และกิจกรรมการตลาดรูปแบบต่างๆ โดยไม่เน้นการตัดราคา
  ทั้งนี้ เพื่อทำให้ผลิตภัณฑ์และการบริการของบริษัทมีคุณภาพ และภาพลักษณ์ที่เหนือกว่า
  และบริษัทมีความเชื่อว่ายิ่งการแข่งขันมีมากเท่าใดย่อมส่งผลดีต่ออุตสาหกรรมเครื่องดื่มและอาหารมากขึ้นเท่านั้น
  เพราะจะทำให้การเติบโตของตลาดในธุรกิจประเภทนี้เติบโตมากยิ่งขึ้น
  ซึ่งย่อมส่งผลทำให้ธุรกิจของบริษัทเติบโตขึ้นเช่นกัน

2.7 ความเสี่ยงจากภัยธรรมชาติ

  มหาอุทกภัยที่เกิดขึ้นในประเทศไทยในปี 2554 นำมาซึ่งความเสียหายอย่างมหาศาล
  รวมถึงโรงงานของบริษัทที่นิคมอุตสาหกรรมนวนครซึ่งน้ำได้ท่วมเป็นระยะเวลาสองเดือน
  ทำให้สินค้า วัตถุดิบ เครื่องจักรและทรัพย์สินต่างๆ จำนวนมากเสียหาย
  ส่งผลให้การผลิตหยุดชะงักและทำให้ร้านอาหารบางสาขาต้องหยุดให้บริการเป็นระยะเวลาสั้นๆ
  จากเหตุการณ์ดังกล่าวบริษัทได้ตระหนักถึงความจำเป็นของการกระจายและการป้องกันความเสี่ยงให้มากกว่าที่เป็นอยู่ในปัจจุบัน
  เช่น การสร้างกำแพงป้องกันน้ำท่วมของนิคมอุตสาหกรรมนวนคร
  และการกำหนดนโยบายของบริษัทที่จะกระจายการลงทุนขนาดใหญ่ไปในพื้นที่ที่มีทำเลที่ตั้งที่ปลอดภัยจากภัยธรรมชาติ
  รวมถึงมีการกำหนดแผนสำรองฉุกเฉินในเหตุการณ์ต่างๆ
  เพื่อให้มั่นใจว่าธุรกิจจะสามารถดำเนินต่อไปได้อย่างต่อเนื่องและปลอดภัย